
Egy fogalom és ami mögötte van

A társadalom változik, vele együtt azon fogalmak is, melyekkel a világ és annak felépítése leírhatóvá válik számunkra. Mégis vannak olyan kifejezések, melyek már az ókor óta használatosak – ilyen a dolgozatomban tárgyalt demokrácia fogalma is. Ezen fogalom ókori alapokra visszanyúló fogalomtörténeti, szemantikai, forráskritikai, valamint politika- és eseménytörténeti kutatása; sok érdekes és a köztudatban homályosan élő információra hívja fel a figyelmet. Dolgozatomban ilyen tévesen vagy hiányosan rögzült ismeretekre kívánok reflektálni úgy, hogy a demokrácia fogalmát, az ókori Athén virágkorának időszakára visszavetítve vizsgálom. Eközben az újkorban használatos kifejezések ókori létjogosultságát is magyarázom.
Dolgozatomban a demokrácia-fogalom jelentésváltozatainak, valamint politikatörténeti- és elméleti változásainak ismertetésével is árnyalom a kifejezés ókori tartalmát. Ugyanis az általam tárgyalt kifejezés története közel 2500 évre tekint vissza, benne jelentések és politikai helyzetek sokfélesége bontakozott ki. A demokrácia fogalma kezdettől fogva a politikai rendszer szintjén jelent meg, egy helyi politikai gyakorlatot, egy társadalmi rendet, majd államformát jelölt; ma egy kormányforma megnevezésére szolgál. De mégis, hogy történt az átmenet az egyik jelentésállapotból a másikba?
A demokrácia kezdeteit klasszikus módon az i. e. 5. századi Athénnal szokás megjelölni. Azonban a források tanulsága szerint a „demokrácia bölcsőjének” tartott Athén csak egy volt – és nem is az első – azon kevés számú polis között, ahol hosszú évtizedek fokozatos fejlődése során kialakult a demokrácia. Ezen a szálon továbbhaladva kevésbé ismert az a tény, hogy épp Spárta – mint arisztokratikus katonaállam – a politikai fejlődés, a démos kratosból való részesülésének nyomvonalán haladva, némely állomásokat hamarabb ért el, mint Athén. Ezen felvetések további tárgyalása, kibontása ugyancsak részét képezi dolgozatomnak.
Ezen kívül az ókori demokrácia-értelmezéseket historiográfiai áttekintés keretében is megvizsgáltam, és munkámban a két szembenálló értékelés – az aranykor és a torz államberendezkedés – képviselőit, valamint az új kutatási eredményeket hangsúlyoztam.
Végső soron dolgozatom azt az álláspontot kívánja képviselni, mely szerint az ókori, közvetlen demokratikus politikai berendezkedés egyedi körülmények között jött létre. Továbbá, hogy Athén államformája ókori viszonylatban kétségtelenül a politikai jogok páratlan arányú kiterjesztése, érvényesítése volt.



